Gedagte vir die dag: Skool is amper uit | Maroela Media
Roep My aan, en Ek sal jou antwoord en jou bekend maak groot en ondeurgrondelike dinge wat jy nie weet nie. (Jeremia 33:3)
As jy wil hê God moet jou gebruik, moet jy deur die skool van harde lesse gaan. Binnekort sal ons Hemelse Vader die skool sluit, want die einde van die skooltermyn kom elke dag nader. Ons het nie die opsie om van 'n moeilike les af weg te hardloop of die roede van dissipline te ontduik nie. Ons gaan binnekort hemel toe en dit sal nog meer belonend wees omdat ons blymoedig volgehou het tot die einde toe. Dan sal die dag kom dat ons gradueer en die heerlikheid ontvang.
Dit is tog goeie nuus, nie waar nie? Ons sal nie vir altyd in die skool wees nie. Ons termyn is amper verby en dan sal ons hemel toe gaan om saam met Jesus te wees. Intussen moet ons voortgaan om deur geduld, volharding en lyding vir die Here, rampe in sukses te verander en tragedie in oorwinning. Ek wil graag die pragtige illustrasie van die vuurgloed van beproewing met jou deel. Die beste porselein ter wêreld word ten minste drie keer in vuur gebak. Dresden porselein word altyd drie keer gebak. Hoekom moet dit in sulke intense hitte gebak word? Sal een of twee keer nie genoeg wees nie? Nee, dis nodig om dit drie keer te bak sodat die kleure helderder en mooier kan word, en dit meer duursaam sal wees. Ons word ook so gevorm. Die menslike beproewings word verskeie kere in ons ingebrand, en dan, deur God se genade, word pragtige, helder kleure in ons gevorm en kan ons Hom vir ewig verheerlik.
Moenie weghardloop van, of bang wees vir die uitdagings en die vuurgloed van beproewing nie. Bring dit na die Here en lê dit neer aan die voet van die kruis op Golgota. Moenie moed verloor nie. Die wedloop is nog nie verby nie. Hardloop die wedloop met volharding. Die dag kom wanneer ons stemme sal opgaan saam met die stemme van vreugde en blydskap wat die bruid van Christus saamstel: "Loof die Here van die leërskare, want die Here is goed, want sy goedertierenheid is in ewigheid!" (vers 11).
My Vader, ek onderwerp my aan u werk in my lewe. Ek weet dat wat ook al oor my pad kom, my verder sal voorberei vir die dag wanneer die skool uitkom en ek kan huis toe gaan om vir altyd saam met U te wees. Hou my sterk, hou my getrou. Amen.